שלום רב,

מניסיוני, הן כעורך ספרי עיון, הן כמחבר שעובד עם עורכים על ספרים שכתבתי, והן מניסיוני הקודם לזה האקדמי, כעיתונאי וכעורך מגזין בעיתונים השונים בישראל, אני מבין היטב את חשיבותו של העורך בתהליך ייצורם של טקסטים וכתבי עת.

לטעמי העורך צריך, בראש ובראשונה, לשמש כמעין נווט עבור הכותב. עליו לדעת לכוון את הכותב באופן כזה שיעורר אצל הכותב להתאמץ למצוא כיווני מחשבה ואופני כתיבה שיאתגרו הן את הכותב והן את הקורא לנקודות מבט מקוריות. תפקידו של העורך הוא לעודד את המחבר להתאמץ ולמצוא בעצמו את היכולות והמחשבות שיעמיקו את הטקסט ואת נקודות המבט שלו, ובה במידה על העורך לזכור כי הוא אינו ״המפקד״ של הכותב וכי עליו ללמוד ממנו כדי להפרות את העורך והכותב לעוד זוויות מקר חדשות.

על העורך לראות גם את התמונה המלאה הנדרשת מכתב העת, ולהגיש לקורא פסיפס רעיוני בכל נושא. היבט חשוב נוסף הוא למצוא את הרכב הכותבים הנכון לכל נושא בהתאם לכישורים המקצועיים של סגל הכותבים.

עליו להיות פורה מבחינה רעיונית, ולאתגר את עצמו ואת הכותבים עם נושאים שיהיו בעלי ערך וחדשנות. בתוך המאמרים עצמם עליו לאתר נקודות החוזק של המאמר, לדעת מה ראוי להשמיט ומה להדגיש, ולהצליח לעורר אצל הכותב מוטיבציה להשתפר ולעשות את המיטב. באופן קונקרטי להיות רגיש לניסוחים, ולזהות בטקסט אוצרות שלעיתים הכותב אינו מודע למשמעותם.

מובן שעבודת העורך אינה מסתכמת רק בממד המקצועי. בעידן שבו רוב העבודה מתבצעת באמצעות קשר אלקטרוני עליו לדעת ליצור קשר אישי-רגשי הן עם הכותב והן עם כל האנשים המעורבים בפרוייקט. חשוב שהעורך ייזכה להערכה מצד הכותב, שכן במקרים רבים הכותב רואה לנגד עיניו את העורך כנמען הראשי.

אני מוצא באפשרות להיות אחד מעורכי ״פרספקטיבה״ הזדמנות גדולה, שכן אפיונו של כתב העת מאפשר להעלות לדיון סוגיות קריטיות וחדשניות בתחום לימודי היהדות באופן תמציתי וקליל יותר מאשר מאמרים הנכתבים עבור כתב עת אקדמי, ולמעשה להיות מצע רעיוני ופורה לפיתוח רעיונות, מושגים ומחשבות מרעננות על התחום. גם עבורי אישית, כמי שנמצא בשלב הראשוני של הקריירה האקדמית, ומתמחה בעיקר בתחום של לימודי ישראל, ובחקר אידיאולוגיה ציונית (בעיקר זו הרוויזיוניסטית), זו הזדמנות להכיר טקסטים, חוקרים ומושגים חדשים, לתרום מיכולות העריכה והמעוף המחשבתי שאני מקווה שמאפיין אותי, ולהתערות בקהילת חוקרי היהדות. בנוסף, הייתי שמח להעמיק באמצעות הגליון את הקשר בין לימודי ישראל ללימודי יהדות ואת הקשר בין נקודת המבט הישראלית לזו של היהודים החיים מחוץ לישראל.

שני רעיונות לנושאים.

נקמה – סוגיית הנקמה היא מרכזית בתולדות העם היהודי, הן בשל הקשרים תנ״כים והן בשל העובדה שמצבו החלש של העם היהודי לאורך תקופות רבות בימי הגלות חייב דיונים שונים בנושא הצורך והאפשרות בנקמה. אני חושב שאפשר לטפל בנושא באופן היסטורי, עכשווי ורעיוני.

שאלת הפורום בנושא נקמה תעסוק בנסיונות להבין את רעיון ה״נקמה״ מבחינה מוסרית, פוליטית ופילוסופית מחוץ להקשר של לימודי היהדות וכיצד ניתן להשתמש במודלים תיאורטיים מחוץ לעולם היהודי בהקשר שלנו.

התנגדות – להתנגדות יש הקשרים פוליטיים, מוסריים וחברתיים. וכמובן גם הקשרים אישיים. שאלות של התנגדות בעולם היהודי יכולות להיפתח מהמישור התנ״כי, כאשר אברהם מסרב או מציית לדרישות האל, ועד להתנגדות לנאצים בימי השואה. גם כאן הטיפול בנושא יכול להתבצע במגוון מובנים.

שאלת הפורום בהקשר זה יכולה להיות בנושא ההתמודדות עם התנגדות, או הצורך בהתנגדות, בהקשרים שמחוץ לעולם היהודי, וכיצד מודלים ותיאוריות בנושא יכולים לשפוך אור על נושא ההתנגדות בלימודי היהדות והן בהקשרים הנוגעים לחברה הישראלית ולהתמודדותה של ישראל במזרח התיכון.